b'\n_START_ARTICLE_\nAlas maaseudulle -kampanja\n_START_PARAGRAPH_\nYl\xc3\xb6s vuorille ja alas maaseudulle -kampanja oli Kiinassa kulttuurivallankumouksen my\xc3\xb6h\xc3\xa4isvaiheessa k\xc3\xa4ynnistetty joukkokampanja, jonka yhteydess\xc3\xa4 kaupunkien opiskelijanuoriso karkotettiin asumaan maaseudulle alkeellisiin oloihin._NEWLINE_Kiinan kommunistisen puolueen johto antoi lokakuussa 1967 m\xc3\xa4\xc3\xa4r\xc3\xa4yksen, jonka mukaan \xe2\x80\x9dkoulutetun nuorison\xe2\x80\x9d olisi muutettava \xe2\x80\x9dyl\xc3\xb6s vuorille ja alas maaseudulle\xe2\x80\x9d, jossa heid\xc3\xa4n tulisi \xe2\x80\x9dtarttua vallankumoukseen ja edist\xc3\xa4\xc3\xa4 tuotantoa\xe2\x80\x9d. M\xc3\xa4\xc3\xa4r\xc3\xa4yksen tosiasiallisena tarkoituksena oli hajottaa v\xc3\xa4kivaltaisesti riehuneet punakaartit, jotka toimivat p\xc3\xa4\xc3\xa4osin kaupungeissa. Kansan vapautusarmeija m\xc3\xa4\xc3\xa4r\xc3\xa4ttiin toimeenpanemaan k\xc3\xa4sky\xc3\xa4. Alkuvaiheessa jotkut l\xc3\xa4htiv\xc3\xa4t vapaaehtoisesti seikkailunhalusta tai uskollisuudesta puhemies Mao Zedongille. Kun vapaaehtoiset l\xc3\xa4hd\xc3\xb6t v\xc3\xa4heniv\xc3\xa4t, aloitettiin kes\xc3\xa4ll\xc3\xa4 1968 systemaattiset karkotukset. Kampanjan aikana maaseudulla karkotettiin kaikkiaan noin 17\xe2\x80\x9320 miljoonaa nuorta. Karkotukset koskivat sek\xc3\xa4 miehi\xc3\xa4 ett\xc3\xa4 naisia, eik\xc3\xa4 niille ei m\xc3\xa4\xc3\xa4r\xc3\xa4tty p\xc3\xa4\xc3\xa4ttymisaikaa. K\xc3\xa4yt\xc3\xa4nn\xc3\xb6ss\xc3\xa4 kaikki vuosina 1966 ja 1967 oppilaitoksista valmistuneet opiskelijat ja kaikki entiset punakaartilaiset m\xc3\xa4\xc3\xa4r\xc3\xa4ttiin karkotettaviksi. Pieni\xc3\xa4 m\xc3\xa4\xc3\xa4ri\xc3\xa4 komennettiin maaseudun sijasta t\xc3\xb6ihin kaupunkien tehtaisiin._NEWLINE_Maaseudulla nuoret joutuivat tekem\xc3\xa4\xc3\xa4n raskaita maat\xc3\xb6it\xc3\xa4 ja el\xc3\xa4m\xc3\xa4\xc3\xa4n alkeellisissa oloissa Kiinan maaty\xc3\xb6l\xc3\xa4isten tavoin. Maalaiset eiv\xc3\xa4t ottaneet heit\xc3\xa4 innolla vastaan, sill\xc3\xa4 he olivat yleens\xc3\xa4 taitamattomia maat\xc3\xb6iss\xc3\xa4. Monet ajautuivat katkeruuteen ja kyynisyyteen. Osa karkotetuista onnistui 1970-luvun alussa p\xc3\xa4\xc3\xa4sem\xc3\xa4\xc3\xa4n takaisin kaupunkeihin._NEWLINE_Vuodesta 1968 alkaen my\xc3\xb6s kolme miljoonaa kommunistisen puolueen kaaderia ja kulttuurihenkil\xc3\xb6\xc3\xa4 m\xc3\xa4\xc3\xa4r\xc3\xa4ttiin maaseudulle perustettuihin \xe2\x80\x9dtoukokuun seitsem\xc3\xa4nnen p\xc3\xa4iv\xc3\xa4n kaaderikouluihin\xe2\x80\x9d, joissa he joutuivat raskaisiin maat\xc3\xb6ihin vaatimattomissa oloissa. N\xc3\xa4m\xc3\xa4 karkotukset olivat kuitenkin m\xc3\xa4\xc3\xa4r\xc3\xa4aikaisia, yleens\xc3\xa4 vuoden mittaisia, ja karkotusajalta maksettiin palkkaa.'